seasamh ón gComhairle maidir le Rialachán a ghlacadh lena mbunaítear an Ionstraim le haghaidh tacaíocht airgeadais do threalamh rialúcháin custaim

TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2018/0258 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle maidir le Rialachán a ghlacadh lena mbunaítear an Ionstraim le haghaidh tacaíocht airgeadais do threalamh rialúcháin custaim



1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2018) 474 final – 2018/0258 COD): an 12 Meitheamh 2018 Dáta na tuairime ó Choiste Eacnamaíoch agus Sóisialta na hEorpa: an 17 Deireadh Fómhair 2018 Dáta an tseasaimh ó Pharlaimint na hEorpa, an chéad léamh: an 15 Eanáir 2019 An dáta a tíolacadh an togra leasaithe: Ní bhaineann le hábhar An dáta a glacadh an seasamh ón gComhairle: an 27 Bealtaine 2021

2.Cuspóir an togra ón gCoimisiún

An 2 Bealtaine 2018, ghlac an Coimisiún togra chun Ciste nua um Bainistiú Comhtháite Teorainneacha (CBCT) a bhunú i gcomhthéacs an Chreata Airgeadais Ilbhliantúil (CAI) le haghaidh na tréimhse 2021-2027.

Rannchuideoidh an Ciste um Bainistiú Comhtháite Teorainneacha le tuilleadh forbartha a dhéanamh ar an gcomhbheartas víosaí agus leis an mbainistiú comhtháite ar theorainneacha seachtracha a dhéanfaidh na Ballstáit, chun cuidiú le himirce neamhrialta a chomhrac, chun trádáil agus taisteal dlisteanach a éascú, agus chun feidhmíocht an aontais custaim a fheabhsú chomh maith.

Sa mhéid sin, is éard a bheidh sa Chiste um Bainistiú Comhtháite Teorainneacha ionstraim le haghaidh tacaíocht airgeadais do bhainistiú teorainneacha agus do víosaí, agus ionstraim le haghaidh tacaíocht airgeadais do threalamh rialúcháin custaim.

Baineann an Teachtaireacht seo leis an ionstraim um Threalamh Rialúcháin Custaim, ionstraim arb é is aidhm ghinearálta di tacú leis an aontas custaim agus le húdaráis chustaim chun leasanna airgeadais agus eacnamaíocha an Aontais agus a Bhallstát a chosaint, chun slándáil agus sábháilteacht a áirithiú laistigh den Aontas agus chun é a chosaint ar thrádáil neamhdhleathach, agus gníomhaíocht ghnó dhlisteanach á héascú san am céanna. Is é an cuspóir ar leith atá leis an Ionstraim rannchuidiú le leibhéil leordhóthanacha choibhéiseacha torthaí ó rialuithe custaim trí threalamh rialúcháin custaim atá ábhartha, úrscothach agus iontaofa a cheannach go trédhearcach, a chothabháil agus a uasghrádú, trealamh ar cheart é a bheith slán, sábháilte, agus neamhdhíobhálach don chomhshaol freisin.

Cumhdófar leis an ionstraim freisin trealamh a úsáidfear chun críocha rialaithe sa bhreis ar rialuithe custaim fad agus go leanann rialuithe custaim de bheith ina phríomhchuspóir leis an trealamh sin a úsáid.

Dearadh an clár chun aghaidh a thabhairt ar mhíchothromaíochtaí atá ann cheana maidir le trealamh rialúcháin custaim leordhóthanach nua-aimseartha a bheith infhaighte sna Ballstáit, agus sainiúlachtaí na bpointí trasnaithe teorann éagsúla á gcur san áireamh, go háirithe a suíomh geografach, a méid, saintréithe an tráchta dá dtagann tríothu, na hanailísí riosca a dhéantar orthu, agus na bagairtí is féidir a bheith ann dóibh.

Is é atá sa chlár sin freagra ar na hiarrataí ó na Ballstáit ar réiteach struchtúrtha lena ndéanfaí trealamh teicniúil leordhóthanach agus éifeachtach a chur ar fáil do riaracháin náisiúnta chustaim chun rialú a dhéanamh ar earraí a thagann isteach san Aontas agus a fhágann é.

Tá sé ríthábhachtach an trealamh sin a bheith ar fáil ag na teorainneacha seachtracha agus ag saotharlanna custaim lena éascú don aontas custaim aghaidh a thabhairt ar dhúshláin atá ann cheana agus ar dhúshláin nua atá ag teacht chun cinn.

Leis an ionstraim um Threalamh Rialúcháin Custaim, tacaítear le nuachóiriú an trealaimh rialúcháin custaim ar leibhéal an Aontais, agus is ionstraim í lena ndírítear spriocanna beartais ar aontas custaim níos láidre agus a bhfuil acmhainní níos fearr aige, ar bhreisluach AE feabhsaithe, agus ar nuálaíocht agus inbhuanaitheacht fheabhsaithe ghníomhaíocht an Aontais.

3.Tráchtanna maidir leis an seasamh ón gComhairle

Leis an seasamh ón gComhairle arna ghlacadh ar an gcéad léamh, léirítear go hiomlán an comhaontú ar thángthas air ag na cruinnithe tríthaobhacha.

Is iad seo a leanas príomhphointí an chomhaontaithe fhoriomláin:

–Foclaíocht maidir le ‘torthaí coibhéiseacha rialuithe custaim’ a chur isteach in aithrisí áirithe (1, 2, 5, 6, 19, 26).